Poznati lanac otvara još 20 trgovina u većim hrvatskim gradovima

Poznati trgovački lanac ove i iduće godine namjerava otvoriti još najmanje 20 supermarketa u više hrvatskih gradova.

Riječ je o talijanskom lancu Eurospinu koji je prvu trgovinu u našoj zemlji otvorio u kolovozu 2020. godine. Potkraj prošle godine imao je 29 dućana, a ove godine otvorio je dva nova. Plan je da do kraja 2026. imaju više od 50 trgovina u Hrvatskoj, otkrivaju u upravi kompanije.

Tijekom protekle godine otvorili su ukupno šest trgovina, zadnju u prosincu u Vinkovcima, a ove do travnja još dvije – u Biogradu na Moru i Matuljima. Cilj im je, kažu, da iduće dvije godine otvore trgovine u svim glavnim urbanim centrima u Hrvatskoj, čime će premašiti brojku od 50 dućana.

Eurospin je lani imao 127 milijuna eura prihoda, što je 17 posto više nego predlani. No, i dalje posluju s priličnim minusom – gubitak je lani iznosio 4,7 milijuna eura. Ukupni porezno priznat gubitak od 2020. do danas, tako, skočio je na čak 38 milijuna eura.

Lani je Eurospin prosječno zapošljavao 345 radnika, što je 20-ak manje nego godinu ranije. Prosječna neto plaća, prema podacima Financijske agencije, iznosila je 1260 eura, što je 150 eura više nego tijekom 2023. godine.

Objava Poznati lanac otvara još 20 trgovina u većim hrvatskim gradovima pojavila se prvi puta na Danica.hr.