Koprivnička tvrtka u minusima: gubitak 920.000 eura, iscurilo 811.000 eura

Koprivnička plinska tvrtka ostvarila je lani 7,5 milijuna eura prihoda i skromnu dobit od 63.000 eura.

Riječ je o tvrtki EON distribucija plina sa sjedištem u Mosnoj ulici u Koprivnici, a u vlasništvu je istoimenog njemačkog energetskog diva. EON distribucija nastala je fuzijom poduzeća Montcogim-plinara iz Svete Nedjelje, Koprivnica-plina, Plin projekta iz Nove Gradiške i Moslavina plina iz Kutine.

Plinskim distributerima odavno ne cvatu ruže jer im naknadu koju mogu ubirati za transport plina njihovim plinovodima određuje Hrvatska energetska regulatorna agencija. A naknade su u zadnje vrijeme minimalne zbog inflacije i globalne energetske krize.

Porezni gubitak

Tako je EON distribucija plina lani prenijela porezni gubitak od ¸457.000 eura, a u ovoj godini preneseni je gubitak čak 920.000 eura. Osim toga, lani su imali priznatih 811.000 eura gubitaka u distribucijskoj mreži, što im je – srećom – nadoknađeno prema rješenju HERA-e.

Koprivnička EON distribucija plina ima oko 70 zaposlenih čija je prosječna neto plaća lani iznosila oko 1640 eura. To je oko 250 eura više nego predlani.

Nekoć je distribucija plina bila lukrativan biznis, danas je to na granici opstanka. Kad je EON početkom 2017. preuzimao koprivnički plinski biznis, najavljivale su se velike stvari za tvrtke KC opsrkba i KC plin. Prva je u međuvremenu potpuno nestala, druga je ‘utopljena’ u veći sustav.

Na području Koprivničko-križevačke županije ostala su još dva manja distributera koji također imaju slične poslovne probleme. Njihova je budućnost zbog toga prilično neizvjesna.

Đurđevački plin

Tvrtka Radnik-plin u vlasništvu građevinske grupacije Radnik Križevci lani je prikazala milijun eura prihoda i 156.000 eura dobiti, ali situacija u stvarnosti nije tako blistava. Radnik-plin je zapravo lani ostvario 876.000 eura prodaje, od čega tvrtkama iz grupe Radnik 234.000 eura.

Ključ naizgled boljih poslovnih brojki Radnik-plina krije se u “ostalim poslovnim prihodima”, koji su dijelom i knjigovodstveni, u iznosu od 127.000 eura.

Na lokalnom tržištu posluje i poduzeće Komunalije-plin Đurđevac koje je u gradskom vlasništvu. Oni su lani imali 587.000 eura prihoda i 55.000 eura dobiti.

Objava Koprivnička tvrtka u minusima: gubitak 920.000 eura, iscurilo 811.000 eura pojavila se prvi puta na Danica.hr.