Ruski bogataš preuzeo Zvečevo, tvrtka ostvarila ogroman gubitak

Domaća konditorska kompanija ostvarila je lani 13,3 milijuna eura prihoda, što je osam posto manje nego predlani.

Riječ je o požeškoj tvrtki Zvečevo koja je protekle godine prikazala i neto gubitak od nevjerojatnih 10,2 milijuna eura! Prva je to poslovna godina pod kapom novog vlasnika, ruskog biznismena Denisa Štengelova koji je ljetos preko tvrtke Flexway adriatic postao vlasnik Zvečeva.

Za 75 posto udjela Štengelov je vlasniku Zdravku Alviru platio 11 milijuna eura. Potom je isplatio i male dioničare, pa je danas 100-postotni vlasnik. Vlasnički kontrolira i KDV, prehrambenu tvrtku u Rusiji koja se bavi i proizvodnjom slastica. Ima i maloprodajni lanac Yarche! s više od 1000 supermarketa u Rusiji.

Ogroman gubitak vjerojatno je posljedica ‘čišćenja’ bilance i knjigovodstvenog sređivanja kompanije. Štengelov je, naime, naložio petogodišnju reviziju poslovanja Zvečeva koja je, među ostalim, otkrila kako tvrtka nije pravilno obračunavala amortizaciju imovine vrijedne 8,4 milijuna eura.

Osim toga, ustanovljeno je kako je zadnjeg dana 2023. godine preneseni gutibak Zvečeva iznosio 12,2 milijuna eura. Zbog toga je lanjski gubitak od 10 milijuna eura vjerojatno posljedica knjigovodstvenog čišćenja bilance i clean start za 2025. godinu, prvu za koju je novi vlasnik u cijelosti odgovoran.

Na to može ukazivati i lanjski rast zaposlenosti u Zvečevu: imali su oko 190 radnika, što je otprilike 25 više nego prethodne. Prosječna neto plaća i dalje je mizerna: lani je iznosila 890 eura, što je 70-ak više nego predlani.

Objava Ruski bogataš preuzeo Zvečevo, tvrtka ostvarila ogroman gubitak pojavila se prvi puta na Danica.hr.