Poznata koprivnička tvrtka ima triput veći gubitak i 30 posto više radnika

Poznata koprivnička izvozna kompanija ostvarila je lani oko 11 milijuna eura ukupnih prihoda, što je oko deset posto više nego prethodne godine.

Riječ je o ambalažerskoj tvrtki Vemo trade specijaliziranoj za proizvodnju papirnatih shopping vrećica koje uglavnom završavaju u izvozu na tržišta zapadne Europe. Vemo trade pritom lani ipak bilježi 478.000 gubitka, što je gotovo triput veći minus od predlanjskog.

“Neto gubitak posljedica je troška kamata koje tvrtka plaća temeljem financijskih obveza prema poduzetnicima unutar grupe te kamata po svojim redovnim kreditima prema bankama”, tumače u koprivničkoj tvrtki.

Vemo trade / FOTO: ARHIV

Tvrtku su pretprošle godine preuzeli austrijski investicijski fond ACP i slovenski Alfi PE, navodno za 40-ak milijuna eura. Potkraj godine Vemo trade je imao 124 zaposlena, što je 30-ak više nego prije godinu dana. Zaplenost je, drugim riječima, povećana za 32 posto.

Novi stroj

Prosječna neto plaća iznosila je 1124 eura, navodi Financijska agencija u svojem izvještaju. Prema Fininim podacima, godinu ranije neto plaća u toj tvrtki bila je oko 1150 eura. Protekle je godine, dakle, pala za 30-ak eura.

“Poslovna godina bila je obilježena blagim oporavkom industrije papirnate ambalaže. Trend znatnijeg povećanja broja narudžbi i veće prodaje vrećica kreće od rujna lani kada prihodi od prodaje rastu s prosječnih 756.000 eura na milijun eura mjesečno.

Prihodi od prodaje, dakle, značajno su porasli od rujna prošle godine te se navedeni, pozitivan trend nastavlja i u prvoj polovici 2025. godine“, ističu u upravi Vemo tradea.

Uprava tvrtke odlučila je u prosincu prošle godine realizirati dodatno ulaganje u nabavku novog stroja za proizvodnju papirnatih vrećica kao odgovor na povećan broj narudžbi. Očekuje se povećanje proizvodnih kapaciteta za otprilike 20 posto.

Objava Poznata koprivnička tvrtka ima triput veći gubitak i 30 posto više radnika pojavila se prvi puta na Danica.hr.